钦定古今图书集成/明伦汇编/氏族典/第390卷 > 李茂贞
## 钦定古今图书集成/明伦汇编/氏族典/第390卷 > 李茂贞

按《五代史李茂贞传》：“茂贞，深州博野人。本姓宋，名文
通，为博野军卒。黄巢犯京师，以功迁军校。光启元年，
朱玫反，僖宗出居兴元，茂贞自扈跸都头拜武定军
节度使，赐以姓名。扈跸东归，至凤翔，拜凤翔陇右节
度。大顺二年，杨复恭得罪，奔兴元，茂贞发兵攻破兴
元，表其子继密知兴元军府事。昭宗乃徙茂贞山南”，
茂贞不奉诏，昭宗致讨，军溃，茂贞遂犯京师，昭宗杀
两枢密以谢，乃罢兵。明年，茂贞等率三镇兵谋废昭
宗，立吉王保，未果，而晋王亦举兵，茂贞惧而去。晋兵
请击茂贞，昭宗以晋远而茂贞近，因欲庇之以为德，
诏罢归晋军。茂贞遂犯京师，乃拜茂贞尚书令，封岐
王。其后昭宗为宦者所废，既反正，宰相崔引欲诛诸
宦者，召梁太祖以军至同州，韩全诲等劫昭宗幸凤
翔，梁军围之逾年，茂贞穷迫，与梁约和，斩韩全诲等
二十馀人，传首梁军。梁围解，天子虽得出，然梁遂劫
东迁而唐亡，茂贞亦自困。初，茂贞破杨守亮，取兴元，
有地二十州。其被梁围也，所有七州而已。庄宗已破
梁，茂贞上笺，以季父行自处，及闻入洛，乃上表称臣，
遣其子从曮来朝，改封秦王。同光二年卒。从曮为人
柔而善书画。茂贞卒，拜凤翔节度使，历镇宣武。天平
废帝入立，复以曮为凤翔节度使，卒。